חוק וסדר: מדור מיוחד

חוק וסדר: מדור מיוחד (באנגלית: Law & Order: Special Victims Unit, בתרגום חופשי לעברית: "חוק וסדר: היחידה לקורבנות מיוחדים", או בקיצור "SVU") היא סדרת דרמה משטרתית אמריקאית אשר זכתה בפרס אמי, שהופקה עבור הרשת האמריקנית NBC. הסדרה עלתה לשידור ב-20 בספטמבר 1999 בתור סדרת בת של "חוק וסדר". כאמור בשמה, הסדרה מתמקדת בחקירת פשעים שלהם קורבנות מיוחדים בעלי רגישות מיוחדת, כגון פשעי מין ופשעים כנגד ילדים. כמו סדרת האם שלה, הסדרה עוסקת הן בשלב חקירת המשטרה ואיסוף הראיות, והן בשלב הדיון בבית משפט.

לאורך השנים זכתה הסדרה להצלחה רבה והיא נחשבת לאחת מסדרות הטלוויזיה הפופולריות ביותר בארצות הברית ולמובילה באחוזי הצפייה מבין כל סדרות "חוק וסדר" האחרות. הסדרה זכתה בתואר "סדרת הדרמה הוותיקה ביותר בפריים טיים" ואחת הדמויות הראשיות, אוליביה בנסון אותה משחקת מארישקה הארגיטיי, נבחרה לדמות הטלוויזיונית האהובה ביותר.

הסדרה היא היחידה מבין סדרות "חוק וסדר" האחרות שצוות השחקנים בה כמעט ולא השתנה במהלך העונות הרבות ששודרו, ונכון לאוגוסט 2023, מארישקה הרגיטאיי ואייס טי (הבלש פין טוטואלה) הם השחקנים הכי ותיקים בה. לאחר העונה ה-12 פורסם כי הכוכב הראשי של הסדרה כריסטופר מאלוני (הבלש אליוט סטייבלר) לא ישוב בעונה שלאחריה, עקב כשל במשא ומתן בנוגע לחוזה של השחקן (מאלוני חזר למותג "חוק וסדר" בשנת 2021 וחזר לגלם את דמותו של אליוט סטייבלר בסדרה "חוק וסדר: פשע מאורגן"). 

חלק מדמויות הסדרה הופיעו בפרקי קרוסאובר עם סדרות "שיקגו" כגון שיקגו PD ושיקגו FIRE, גם הן מבית היוצר של וולף. חלק משחקני "מדור מיוחד" מופיעים בסדרה "חוק וסדר: פשע מאורגן.

בישראל שודרה הסדרה בערוץ הראשון, הולמרק, סטאר וורלד וכיום עדיין משודרת בכאן 11 ובאתר כאן, וכן במַכַּאן 33 ו-yes stars Action ובשידורים חוזרים בערוץ HOT Zone.

סקירת הסדרה

תקציר העלילה 
עלילת הסדרה מתמקדת בקבוצת בלשים מיחידת עילית של בלשים של משטרת ניו-יורק בשם "יחידה לקורבנות מיוחדים", הנמצאת באזור מנהטן ונוהגת לחקור עבירות מין שונות, התעללות בילדים ואלימות במשפחה. כל מקרה הוא שונה ומורכב. לאורך הסדרה מוצגת גם ההיסטוריה האישית המורכבת של הבלשים השונים על מנת להמחיש כיצד חייהם הפרטיים של השוטרים עשויים להשפיע על תהליך קבלת ההחלטות בעבודתם.

מבנה הפרקים בדרך כלל הוא זהה: אדם מוצא את הקורבן ומתקשר למשטרה, משם מתחילה החקירה של המחלקה ולבסוף הפוקוס עובר מתחנת המשטרה לבית המשפט. ברוב הזמן אין קשר ישיר בין פרק לפרק ובכל פרק מוצגת חקירה אחרת. אך לעיתים, מוצגים פרקים עם אזכורים לאירועים שקרו בסדרה בעבר או פרקי המשך (לדוגמה, ניסיון ההתנקשות באלכסנדרה קאבוט, המחלה הנפשית של קת'לין סטייבלר או החקירה שהתנהלה נגד דריוס, בנו החורג של פין).

סדרת בת זו מוקדשת לעלילותיהן של חקירות קשות הקשורות לילדים ולמין וביניהן:
 אם שמתעללת בילדיה עד כדי הרעבה, נטישה ומוות.
 רצח נער ניגרי כקורבן פולחני לאחר שנמכר לעבדות.
 קורבן שאיבר מינו נכרת ברכבת התחתית מתגלה לאחר מותו כאנס סדרתי.
נער בגיל העשרה שמנהל אתר המכיל פורנו ילדים.
נערה שעברה אונס על ידי גבר שהכירה בחדר צ'אט וירטואלי.
קבוצת פדופילים שמבריחים ילדים מדרום אמריקה לארצות הברית לצורכי מין.
 בעונה 21 העלילה התמקדה באלימות במשפחה הקורית בעיקר בתקופת הקורונה (שהתרחשה בתקופת צילומי העונה).

פרקים בולטים שהושפעו מאירועים אמיתיים 
רוב פרקי הסדרה מבוססים על פשעים שהתרחשו במציאות. אולם, שמות הדמויות וחלקים מהעלילה שונו בהתאם. רשימה מלאה של פרקים מסוג זה ניתן למצוא כאן.

להלן כמה דוגמאות:
 פרק שהיווה אזכור לזמר מייקל ג'קסון ולאישומים נגדו במעשים מגונים בילדים.
 מקרה שמבוסס על הרוצחים ליאופולד ולוב.
 רצח של ילדה דוגמנית, מבוסס על המקרה של ג'ונבנה רמזי.
 רצח של זונה על ידי דריסה, מבוסס על מחקרים ותלונות על אלימות במשחקי מחשב.
 פרק שמבוסס על סיפורה של , אירוע תקשורתי שעסק באישה שנכנסה לתרדמת ובן זוגה נלחם משפטית בהוריה על מנת לנתקה מהמכשירים.
 פרק המבוסס על המקרה של ג'סטין ברי אודות נער בגיל העשרה שהפך לפדופיל וניהל אתר שהכיל פורנו קטינים ברשת.
 פרק שמבוסס על הטבח בתיכון קולומביין.
 מקרה שמבוסס על רציחותיה של איילין וורנוס, זונה שהפכה לרוצחת גברים סדרתית ופעלה בסוף שנות ה-80.
 פרק שמבוסס על רצח משפחת ווטס (אירוע שנעשה עליו הסרט הדוקומנטרי "רצח אמריקאי" בנטפליקס).
 פרק שמבוסס על המקרה של טרווה ת'ורנברי אודות אישה בשנות ה-20 לחייה שהתחזתה לתלמידת תיכון וחייתה במשפחות אמנה במרמה.
 אישה טרנסג'נדרית שהפכה קורבן לתקיפה מינית.
 פרק שמבוסס על סיפורו של דייוויד ריימר שנולד כזכר, אך בגלל הליך מילה כושל, הוסר חלק מאיבר מינו והוריו (בעצת פסיכולוג המשפחה) גידלו אותו כילדה עד גיל 15.
 נערה שבדתה תקיפה מינית בבית מלון - מבוסס על פרשת האונס המזויף בדיסניוורלד משנות ה-90.
 מקרה בהשראת האלימות על רקע כבוד המשפחה בחברה המוסלמית.
 פרק שמבוסס על ג'ים ג'ונס וקהילת "ג'ונסטאון" שהקים שכל חבריה ביצעו התאבדות המונית.
 פרק שמבוסס על פעולות הטרור האקולוגי של החזית לשחרור כדור הארץ.
 פרק שמבוסס על התאבדותו בשידור חי בטלוויזיה של רוברט דווייר.
 פרק שמבוסס על פרשה לפיה במאי הסרטים הארווי ויינסטין הורשע באונס והטרדות מיניות והגבירה את תופעת ה-Me Too.
 פרק שמבוסס על דקירות הסלנדרמן משנת 2014.

צוות השחקנים הנוכחי 
מרישקה הרגיטאי - קפטן אוליביה בנסון (1999 - / עונות 1-) הדמות הכי וותיקה בסדרה. החלה בתפקיד בלשית ובעונה 21 קודמה לקפטן היחידה במקום גארלנד. נולדה כתוצאה מאונס שאמה עברה, דבר שדרבן אותה להצטרף למדור המיוחד. כיום היא אם יחידה לבן (נואה) שהיא אימצה. בעונה 8 גילתה שיש לה אח מאותו האבא (סיימון).
 אייס-טי - סגן אודפין 'פין' טוטואולה (2000 - / עונות 2-) - הדמות השנייה הכי וותיקה בסדרה. הגיע למדור המיוחד בתחילת העונה השנייה לאחר שעבר ממחלק הסמים. היה השותף של מאנץ'. יש לו בן הומוסקסואל בשם קן וביניהם יחסי אהבה - שנאה. בנו החורג דריוס (לודאקריס), בנה של אשתו השנייה של פין הוא פושע שחמק מעונש על רצח. כיום מאורס לסמלת פיבי בייקר (ג'ניפר אספסיטו) המשרתת במחלקה שקשורה לארגוני פשע שעוסקים בזנות.
פיטר סקנבינו - דומיניק "סוני" קאריסי (2014 - / עונות 16-) לשעבר בלש והחל מעונה 21 עוזר התובע המחוזי. נשוי לאמנדה רולינס (קלי גידיש), בלשית לשעבר במדור המיוחד.
אוקטביו פיסאנו - הבלש ג'ו ואלסקו (2022 - / עונה 23-) בלש שהצטרף למדור המיוחד לאחר פרישתה של קאט (ג'יימי גריי היידר). בתחילה היה שותפה של רולינס (קלי גידיש), לאחר מכן שותפתו הייתה גרייס מאנסי (מולי ברנט) וכעת הוא לבד.

שחקנים לשעבר בתוכנית 
כריסטופר מאלוני - בלש אליוט סטייבלר (1–12 / 1999 - 2011). בעבר בלש במדור המיוחד, שותפה של אוליביה בנסון. נחשב לבלש אסרטיבי, קשוח וחכם, מתמודד עם בעיות עצבים שמשפיעות על החלטותיו - מה שהופך אותו בעיניי רבים לבלש שנוי במחלוקת. במהלך הסדרה בתו מסתבכת עם החוק. בעקבות תקרית קשה בה נאלץ לירות בנערה חמושה, לא היה מסוגל להישאר בתפקיד והחליט לעזוב את המדור המיוחד. מספר שנים לאחר מכן חזר למשטרה, והצטרף לצוות למלחמה בפשע המאורגן (2020-) בעקבות מותה של אשתו (קאטי) שנרצחה באמצעות מטען חבלה ברכבה.
קלי גידיש - בלשית אמנדה רולינס (2011-2022 / עונות 13-24) הגיעה בתחילת עונה 13 והחליפה את אליוט סטייבלר (כריסטופר מאלוני). אם חד הורית לשתי בנות (ג'סי ובילי). כיום היא נשואה לדומיניק קאריסי (פיטר סקנבינו). עזבה את המדור מיוחד במטרה ללמד באוניברסיטה. חזרה לפרקים האחרונים בעונה 24 בתפקיד אורח ומתגלה שהיא בהיריון.
תמרה טאני - רופאה ופתולוגית מלינדה וורנר, (2000 - 2021/ עונות 2-23) הפתולוגית הקבועה שהיחידה נעזרה בשירותיה. בעלת רקע בשימוש בנשק ולמדה רפואה במימון צבא ארצות הברית כחלק מהגיוס שלה לצבא.
פיליפ ווינצ'סטר - עוזר לתובע המחוזי פיטר סטון (2018 - / עונות 19 - )
דן פלורק - מפקד תחנת המשטרה דונלד קרייגן (1999-2014/ עונות 1–15) - עבר מסדרת האם (חוק וסדר) ממדור הרצח למדור המיוחד ולבסוף פרש לגמלאות. היה בעבר הקפטן של המחלקה. בעונות הראשונות התברר שאשתו (מארג') הייתה דיילת שנהרגה בהתרסקות של מטוס. קרייגן הוא אלכוהוליסט בגמילה ובמספר פרקים הוא מדבר על כך או מספר על פגישותיו באלכוהוליסטים אנונימיים.
ריצ'רד בלזר - בלש ראשי/ סמל ג'ון מאנץ' (1999-2013 / עונות 1–15) - הופיע בסדרה "רצח מאדום לשחור" כשוטר במחלק הרצח בבולטימור, משם עבר למדור המיוחד ולבסוף פרש לגמלאות. נחשב לבלש מתוחכם ואהוב, בעל ותק ארוך שנים. בדומה לשחקן שמגלם אותו, מאנצ' הוא חובב תיאוריות קונספירציה וברוב הפרקים שמערבים שחיטות ממשלתית, הוא נוהג להעיר הערות שקשורות לקונספירציות, אך שאר הצוות לא לוקח אותו ברצינות. מאנצ' הוא גרוש בפעם הרביעית. באחד הפרקים המאוחרים, התברר שהוא ובת זוגו החדשה חזרו לבולטימור לאחר פרישתו והוא פתח שם פאב.
בי. די. וונג - פסיכיאטר ג'ורג' הואנג (2002-2011 / עונות 3–12) - פסיכיאטר שעבד כסוכן ב-FBI ונותן ייעוץ פסיכולוגי למדור המיוחד. ג׳ורג׳ הוואנג הוא הומוסקסואל (בדומה לשחקן שמגלם אותו), אך פרטים אישיים לגביו נחשפים לעיתים רחוקות במהלך הסדרה.
דיאן ניל - עוזרת לתובע המחוזי קייסי נובאק (2003–2008, 2011-2012/ עונות 5–9, 12-13) - החליפה את אלכסנדרה קאבוט לאחר ניסיון הרצח של האחרונה. הוחלפה בגרילייק לאחר ששיקרה לבית המשפט והושעתה לזמן רב, אך לבסוף חזרה למדור המיוחד.
דני פינו - בלש ניק אמארו (2012-2015 / עונות 13–16) - פרש מהמשטרה בעקבות תקרית ירי. נרמז שבינו לבין אמנדה קיים מתח מיני. היה שותפה של אוליביה אחרי שאליוט עזב ונחשב לבלש חד ומסור.
כריסטין לאטי - עוזרת לתובע המחוזי סוניה פקסטון (2009 / עונה 11, הופעת אורח בעונה 12) - שימשה כתובעת של היחידה למשך מספר פרקים, אך מאחר שהגיעה שיכורה לבית המשפט, היא הושעתה ונכנסה למרכז גמילה. פקסטון נהגה לעקוץ את היחידה ולהתנגח בה, בעיקר עם אליוט סטייבלר. נרצחה בעונה 12.
מייקלה מקמנוס - כעוזרת לתובע המחוזי קים גרייליק, (2008 / עונה 10) - החליפה את קייסי נובאק לאחר שהאחרונה שיקרה לבית המשפט והושעתה. הועברה לוושינגטון באמצע העונה העשירית.
אדם ביץ' - בלש צ'סטר לייק (2007-2008 / עונה 9) - היה השותף של פין וכיום מרצה עונש מאסר לאחר רצח של פושע. לייק הוא מתאגרף חובב ומוצאו הוא מהשבט האינדיאני המוהיקן. בחלק מהפרקים, לייק מצהיר שאבותיו היו פועלי פלדה שבנו את הבניינים במנהטן.
קוני נילסן - בלשית דני בק (2007 / מחליפה את בלשית אוליביה בנסון בכמה פרקים בעונה 8) - הייתה השותפה של הבלש סטייבלר בעונה 8 ועזבה לאחר שלא הצליחה להתמודד עם הקורבנות. בינה לבין אליוט שרר מתח מיני. טרם הופעתה, בעלה השוטר נרצח על ידי שני נערים שגנבו רכב. אליוט מסייע לה לסגור מעגל עם אחד הנערים (השני נרצח בכלא).
ג'יי קיי סימונס - פסיכיאטר אמיל סקודה (2000-2001 / עונות 1–2) - הופיע גם בסדרת האם וגם בכמה פרקים בעונה הראשונה במדור המיוחד.
מישל הרד - בלשית מוניק ג'פריז (1999-2000 / עונה 1) - עזבה את היחידה בתחילת העונה השנייה מכיוון שבהערכה פסיכיאטרית שעברה נמצאה לא כשירה לעבודת שטח (בעקבות קיום יחסי מין עם חשוד) והחליטה לעבור יחידה. פין הוא המחליף שלה. הופיעה בפרק אורח בעונה השנייה כאשר עזרה ליחידה לאתר בת נעדרת של שוטר.
דין וינטרס - בלש בריאן קסידי (1999-2000 / עונה 1) - עזב בתחילת העונה הראשונה בעקבות קושי נפשי בתפקיד ועבר למחלק הסמים. הוא ואוליביה קיימו סטוץ, אך קסידי רצה לפתוח איתה במערכת יחסים ואוליביה סירבה, מה שגרם לאי נעימות ביניהם במהלך עבודתם. חזר לתפקיד אורח בחלק מהעונות המאוחרות, בהן מתברר שבילדותו, בריאן נאנס על ידי מאמן הבייסבול שלו.
לסלי הנדריקס - רופאה ופתולוגית אליזבת רוג'רס (1999-2000 / עונה 1). פתולוגית שהיחידה נעזרה בה בעונה הראשונה. לעיתים הופיעה גם בסדרות "חוק וסדר" נוספות באותו התפקיד.
סטפאני מארץ' - עוזרת לתובע המחוזי אלכסנדרה קאבוט (2001-2003, 2009-2010, 2011, 2018 - / עונות 2–5, 10-11, 13, 19-20) - הצטרפה למדור המיוחד בתחילת העונה השנייה מטעם וועדת "מוריס" (וועדה בה דנים על תפקודם של שוטרים ביחידה) ולאחר מכן הפכה לעוזרת לתובע המחוזי הקבועה ביחידה. עברה ניסיון התנקשות מכיוון שהסתבכה עם ראש ארגון פשע מסוכן, והוחלפה בקייסי נובאק. היא נאלצה לחיות תחת זהות בדויה ובהמשך (לאחר שהמתנקש נעצר) חזרה לשמש כעוזרת לתובע המחוזי. בשנת 2012 עזבה את תפקידה והחלה לעבוד בארגון שמסייע לנשים שנמצאות במערכת זוגית אלימה לברוח מבעלן המכה.
 אנדי קארול - סמל מייק דודס (2016 / עונה 17) - החליף את הבלש ניק אמארו במדור במיוחד. בנו של וויליאם דודס, מפקד התחנה. נהרג בעונה 17.
ג'יימי גריי היידר - בלשית קטריונה "קאט" טאמין (2019 - 2022 / עונות 21-23) - בלשית לשעבר במדור המיוחד. עזבה בגלל פציעת ירי.
ראול אספארזה - עוזר לתובע המחוזי רפאל בארבה (2013-2018 / עונות 14–19, 21-) - לשעבר עוזר התובע המחוזי. עזב את הסדרה לאחר שביצע בניגוד לחוק המתת חסד בילד שהוגדר כצמח.
ד'מור בארנס - מפקד התחנה כריסטיאן גארלנד (2021-2022 / 22-23) - המחליף הזמני של הפקד דודס וכעת משמש כמפכ"ל המשטרה.
פיטר גלאגר - מפקד התחנה וויליאם דודס (2015-2020 / 16-21) - המחליף של קפטן קרייגן בתור מפקד התחנה.
פרד דלטון תומפסון - התובע המחוזי ארתור בראנץ' (2002-2006 / 4-7) - התובע המחוזי במנהטן והאחראי על קייסי נובק. הוחלף בהמשך על ידי ג'ק מק'וי (סם ווטרסון).
ג'ודית לייט - השופטת אליזבת' דונלי (2002-2010 / עונה 3-12) - שופטת בבית המשפט במנהטן ולשעבר האחראית על עוזרי התובע המחוזי.
 - קפטן המחלקה לחקירות שוטרים אד טאקר (3-21 / 2002-2020) - היה אחראי על היחידה לחקירת שוטרים שסרחו והרבה להיתקל רבות במדור המיוחד, המכנים אותו "עכברוש" (מלשן). במהלך העונות המתקדמות, אד מנהל זוגיות עם אוליביה, אך לבסוף נפרד ממנה ומתאבד לאחר שאובחן אצלו גידול סרטני במוחו.
מולי ברנט - הבלשית גרייס מאנסי (2022 / עונה 24) בלשית חדשה שהצטרפה למדור המיוחד. השותפה של ג'ו ואלסקו. עזבה את הסדרה בסוף העונה ועברה למחלק הסמים.

גרסאות אחרות 
"חוק וסדר: מחלקה של חקירות השטח" - (Закон и порядок: отдел оперативных расследований) הגרסה הרוסית לסדרה האמריקאית "חוק וסדר: מדור מיוחד" המשודרת מ-2007 עד היום.

ראו גם
חוק וסדר
חוק וסדר: כוונה פלילית
חוק וסדר: משפט וצדק
חוק וסדר: פשע מאורגן

קישורים חיצוניים 

 

 פרקים מלאים, חוק וסדר: מדור מיוחד, אתר כאן

הערות שוליים

ערכים שבהם תבנית בריטניקה אינה מתאימה
חוק וסדר
סדרות טלוויזיה אמריקאיות שעלו לשידור בשנות ה-1990
סדרות משטרה ופשע
סדרות ספין-אוף אמריקאיות
תוכניות טלוויזיה שמתרחשות בניו יורק